**MÉM pályázati kiírás**

A Tiszaújvárosi Települési Értéktár Testület és a Helytörténeti Gyűjtemény pályázatot hirdet tiszaújvárosi értékekkel kapcsolatos MÉM-ek alkotására. A MÉM legismertebb formája: a közösségi hálózatokon elterjedt tartalomtípus, amely elemek (például kép és szöveg) szándékos asszociációjából áll, ugyanakkor a szerkesztett videók vagy audiofájlok szintén MÉM-eknek minősülnek. A tartalom gyakran állhat egy szólásból vagy viccből, egy pletykából, egy módosított, vagy módosítatlan képből, egy egész weboldalból, videoklipből vagy animációból, vagy egy meglepő hírből, sok más egyéb lehetőség mellett.

Olyan alkotásokat, várunk, amelyek kreatív formában jelenítenek meg egy városi épületet, személyt, helytörténeti eseményt, ez lehet a települési értéktárba már bekerült érték, vagy ami az Ön számára jelent értéket Tiszaújvárosban.

Felhasználhatók:

* a népszerű MÉM alapok,
* a Helytörténeti Gyűjtemény állományában,
* az értéktár honlapján levő,
* a Hamvas Béla Városi Könyvtár honlapján a Tiszaújvárosi évfordulók című blogsorozatban szereplő,
* a család tulajdonában levő várostörténeti fotók.

A Helytörténeti Gyűjtemény fotóanyagának megtekintéséhez és a kiválasztott fotók felhasználásához a muzeológusokkal való egyeztetés után van lehetősége.

**Pályázati feltételek:**

* A pályázaton való részvétel ingyenes, amelyen kizárólag egyéni alkotók vehetnek részt.
* Egy pályázó több anyaggal is pályázhat. (max. 3 db)
* A MÉM-ek a szavazás lezárulása után felkerülnek a Települési Értéktár honlapjára. A pályázó tudomásul veszi, hogy a pályázatra beküldött MÉM-et a kiíró is használhatja a továbbiakban.
* A pályázat politikamentes. Az aktuálpolitikai események, személyek sértő interpretálása esetében érvénytelennek tekintjük a pályázatot.
* A pályázó felelőssége, hogy nem sért szerzői, erkölcsi, és személyiségi jogokat. Mindezen esetekben a pályázót terheli a teljes körű felelősség, amelyet a pályázó a jelen pályázati felhívás részét képező nyilatkozatban vállal.
* A pályázó azzal, hogy a pályázatát benyújtotta, a pályázati kiírás feltételeit magára nézve kötelezően elfogadta.

**Csatolandó dokumentumok:**

* Az adatszolgáltatás önkéntes, a pályázó hozzájárul, hogy adatait a kiíró az eredményhirdetést (2022. november 15.) követő 10. napig kezelje.
* Amennyiben a pályázó a pályázat benyújtásának időpontjában a 18. életévét még nem töltötte be, minden benyújtott nyilatkozatot a törvényes képviselőnek is alá kell írnia, ellenkező esetben a pályázatot nem áll módunkban figyelembe venni.
* Az elkészült pályaművek mellé csatolni kell a pályázati adatlapot (pályázó nevét és elérhetőségeit), illetve a hozzájáruló nyilatkozatot, mert ezek hiányában a pályázat érvénytelen.

**A pályázat beküldése:**

* A nevezési lap, a hozzájáruló nyilatkozat és a MÉM beérkezésének (elektronikus és postai út) határideje: 2022. szeptember 30. (Az aláírt nyilatkozatokat beszkennelve, vagy befényképezve is elküldheti.)
* A MÉM-e(ke)t elektronikusan, .jpg, .png formátumban kérjük beküldeni az ertektar@tujvaros.hu e-mail címre.

A három legtöbb szavazatot gyűjtő MÉM lesz díjazásban részesül. 2022. október 1-én kerülnek ki a MÉM-ek a Hamvas Béla Városi Könyvtár Facebook oldalára, ahol szavazni lehet rájuk. A szavazás lezárulta: 2022. november 10. 12.00 óra.

A pályázók e-mailben kapnak értesítést a döntésről, amellyel szemben kifogásnak nincs helye. Az eredményhirdetés időpontja: 2022. november 15.

További információkért kérjük, figyelje honlapunkat!